निर्माणाधीन पावर प्लांट में गिरकर घायल मजदूर की मौत
बिलासपुर | बिल्हा थाना क्षेत्र के ग्राम उड़गन में बन रहे निक्को पावर प्लांट में काम करते वक्त 25 फीट ऊंचाई से गिरकर 19 दिसंबर को घायल हुए मजदूर की शनिवार को निजी अस्पताल में मौत हो गई। सिविल लाइन पुलिस ने मर्ग कायम किया है। इधर, दुर्घटना को लेकर प्लांट प्रबंधन पर सुरक्षा नियमों की अनदेखी करने का आरोप लग रहा है। बिल्हा पुलिस भी मामले की छानबीन कर रही है। दगौरी निवासी राधेश्याम कौशिक (50) निर्माणाधीन पावर प्लांट में मजदूरी करता था। 19 दिसंबर को ठेकेदार ने उसे सेंटिंग प्लेट खोलने का काम दिया। वह 25 फीट की ऊंचाई पर प्लेट खोल रहा था, तभी अचानक गिरकर गंभीर रूप से घायल हो गया, जिसे उपचार के लिए बिलासपुर के निजी अस्पताल में भर्ती कराया गया था।
hin_Deva hin_Deva